Vejrø (Kattegat)
Vejrø (Kattegat) er en ubeboet ø i Kattegat 7 km nordøst for Samsø; 55 ha. Den er en leret moræneknold med stejle klinter og en forstrand med store sten. Den når indtil 21 m.o.h. og har spredt, forblæst bevoksning af især hvidtjørn samt bestande af vildkanin og vildfår af racen muflon. I de lerede skrænter ses redehuller af digesvale, og et betragteligt antal tejster yngler her.
Vejrø Flak med Vejrø og stenrevet Bosserne er adskilt fra Lindholm Flak af det 21 m dybe Lindholm Dyb, hvor færgerne mellem Aarhus og Kalundborg tidligere passerede. Øen indgår med andre småøer samt Stavns Fjord og Samsø Østerflak i en stor fredning fra 1981, der desuden er et fuglebeskyttelsesområde.
Vejrø ejes af Brattingsborg Gods og hører til Samsø Kommune.
En anden ø af samme navn er Vejrø i Smålandsfarvandet.